Liiklemisteed. Liiklemisteede poolest on kihelkond kaunis soodsais tingimusis. Pealiiklemisteed lõikavad kihelkonda risti lääne-ida sihis. Valga ja Irboska vaheline laiaroopaline raudtee läheb läbi kihelkonna põhjapoolse osa 25 km pikkuselt, liikudes suuremalt osalt piki Võru-Piusa ürgoru põhjapoolsest veeru. Kihelkonna piiridesse jääb Lepassaare (endine Vastseliina) jaam ja Piusa ning Jänesemäe (end. Husari) peatuskoht. Kihelkonna lõunaosale on raudtee siiski 35 km kaugusel. Varemal ajal oli tähtis ka Riia-Pihkva kivitee, mis läbib kihelkonna lõunaosa 12 km ulatusel, kuid politiliste olude muutumise tõttu on tal nüüd ainult kohaline tähtsus. Postmaanteede võrgu poolest on kihelkond õige rikas. Tähtsamad nendest: Vastseliina mõisa kaudu läbiminev Võru-Petseri maantee, siis Pältri küla juurest kiviteelt algav tee, mis Vastseliina kiriku ja Orava mõisa kaudu Räpinasse viib. Peale nende rida kiriku ja mõisate vahelisi teid. Külavaheteed on, nagu mujalgi, puudulikud, sest nende kruusatamise ning korraliku sillutamisega on ainult harva tegemist tehtud. Maanteede korrashoidmise peale pannakse viimasel ajal eriti rõhku ja käidavamad külateed on sundusliku korrashoidmise alla võetud. Kiriku juurest on Lepassaare jaama 14 km ja Vastseliina mõisast 15 km.